Eftir að 16-liða úrslitum Evrópumóts karlalandsliða í fótbolta lauk í gærkvöld varð um leið ljóst hvaða lið mætast í 8-liða úrslitum mótsins. Það lá raunar að mestu fyrir, en varð endanlega ljóst eftir sigur Úkraínu á Svíþjóð í framlengdum leik í gærkvöld.
Artem Dovbyk skoraði dramatískt sigurmark Úkraínu í uppbótartíma framlengingar á móti Svíþjóð í 16-liða úrslitum EM í gærkvöld. Dovbyk tryggði Úkraínu þar með 2-1 sigur. Fyrr í gær hafði England slegið Þýskaland út 2-0. Joachim Löw sem hefur verið landsliðsþjálfari Þjóðverja síðustu 15 ár stýrði Þýskalandi þar með í sínum síðasta landsleik. Löw hafði nefnilega tilkynnt í vetur að hann ætlaði að hætta sem landsliðsþjálfari eftir EM. Nú liggur endanlega ljóst fyrir hvaða lið eigast við í 8-liða úrslitunum á EM. Þau hefjast á föstudag með leik Sviss og Spánar klukkan fjögur og klukkan sjö mætast svo Belgía og Ítalía. Á laugardag lýkur svo 8-liða úrslitunum. Tékkland og Danmörk mætast klukkan fjögur og Úkraína og England leiða saman garpa sína klukkan sjö. Undanúrslit EM verða svo á þriðjudag og miðvikudag og úrslitaleikurinn sunnudaginn 11. júlí.
Valur komst í gærkvöld í toppsæti úrvalsdeildar kvenna í fótbolta með 4-0 sigri á Keflavík. Elín Metta Jensen skoraði þrennu og Sólveig Jóhannesdóttir Larsen eitt mark. Valur hefur 17 stig í toppsætinu, tveimur stigum meira en Íslandsmeistarar Breiðabliks sem eru í 2. sæti. Blikar eiga þó leik til góða við Stjörnuna í kvöld. Tindastóll og Selfoss mætast líka í kvöld. Önnur úrslit gærkvöldsins í deildinni urðu þau að Þór/KA og Fylkir gerðu markalaust jafntefli og Þróttur vann 2-1 útisigur á ÍBV í leik þar sem þrjár vítaspyrnur fóru forgörðum.
Atlanta Hawks vann í nótt öruggan sigur gegn Milwaukee Bucks í einvígi liðanna í undanúrslitum NBA deildarinnar í körfubolta. Atlanta jafnaði um leið metin í 2-2, en vinna þarf fjóra leiki til þess að komast í úrslitaeinvígið. Liðin mætast næst annað kvöld.
Og Bandaríska tennisstjarnan Serena Williams, sigursælasta tenniskona samtímans varð að draga sig úr keppni í miðjum fyrsta leik sínum á Wimbledon mótinu í gærkvöld, þriðja risamóti ársins af fjórum. Serena varð að hætta vegna meiðsla og mun því ekki takast að jafna met Ástralans Margaret Court í bili, í flestum risamótssigrum í einliðaleik.
Eftir að 16-liða úrslitum Evrópumóts karlalandsliða í fótbolta lauk í gærkvöld varð um leið ljóst hvaða lið mætast í 8-liða úrslitum mótsins. Það lá raunar að mestu fyrir, en varð endanlega ljóst eftir sigur Úkraínu á Svíþjóð í framlengdum leik í gærkvöld.